ຫວຽດນາມ ປາດຖະໜາຢາກເຂົ້າຮ່ວມການເຄື່ອນໄຫວຮັກສາສັນຕິພາບຢ່າງເລິກເຊິ່ງກວ້າງຂວາງກວ່າອີກ
ກປ.ອອນໄລ - ຕອນເຊົ້າວັນທີ 12 ສິງຫາ, ທີ່ສໍານັກງານກະຊວງປ້ອງກັນປະເທດ, ທ່ານພົນໂທ ຮວ່າງຊວນຈຽນ ຮອງລັດຖະມົນຕີກະຊວງປ້ອງກັນປະເທດຫວຽດນາມ ໄດ້ຕ້ອນຮັບທ່ານນາງ Pauline Tamesis ຜູ້ປະສານງານຂອງສະຫະປະຊາຊາດ ປະຈໍາ ສສ ຫວຽດນາມ.
ທີ່ການຕ້ອນຮັບ, ທ່ານພົນໂທ ຮວ່າງຊວນຈຽນ ເນັ້ນໜັກວ່າ ປີ 2022 ມີຄວາມໝາຍສໍາຄັນ, ແມ່ນປີສະເຫຼີມສະຫຼອງ 45 ປີແຫ່ງວັນຫວຽດນາມ ເຂົ້າຮ່ວມ ສປຊ. ໃນຕະຫຼອດເວລາຜ່ານມາ, ຫວຽດນາມ ໄດ້ສົມທົບກັບບັນດາອົງການສາກົນຢ່າງແໜ້ນແຟ້ນ, ພິເສດແມ່ນ ສປຊ, ເພື່ອຜັນຂະຫຍາຍແນວທາງການຕ່າງປະເທດເອກະລາດ, ເປັນເຈົ້າຕົນເອງ, ຫັນເປັນຫຼາຍຝ່າຍ, ຫຼາຍຮູບຫຼາຍແບບ ແລະເປັນສະມາຊິກທີ່ມີຄວາມຮັບຜິດຊອບຂອງປະຊາຄົມສາກົນ. ທ່ານພົນໂທ ຮວ່າງຊວນຈຽນ ເນັ້ນໜັກວ່າ ໃນໄລຍະຈະມາເຖິງ, ແຜນນະໂຍບາຍຂອງຫວຽດນາມ ແມ່ນເຂົ້າຮ່ວມການເຄື່ອນໄຫວຮັກສາສັນຕິພາບ ສປຊ ຢ່າງເລິກເຊິ່ງກວ້າງຂວາງກວ່າອີກ, ລວມມີຂະຫຍາຍຈໍານວນຄະນະປະຕິບັດງານທີ່ມີກໍາລັງຮັກສາສັນຕິພາບຫວຽດນາມ ກໍ່ຄື ຮູບການຜັນຂະຫຍາຍ; ສະເໜີໃຫ້ ສປຊ ສືບຕໍ່ສະໜັບສະໜູນບັນດາຄໍາໝັ້ນສັນຍາ ແລະຄວາມຕັດສິນໃຈດ້ານການເມືອງຂອງຫວຽດນາມ ໃນການເຂົ້າຮ່ວມການເຄື່ອນໄຫວຮັກສາສັນຕິພາບ ສປຊ, ສ້າງເງື່ອນໄຂທີ່ສະດວກເພື່ອສືບຕໍ່ຊຸກຍູ້ບັນດາການເຄື່ອນໄຫວຮ່ວມມືໃນຂົງເຂດນີ້.
ສ່ວນທ່ານນາງ Pauline Tamesis ຕີລາຄາສູງຕໍ່ຄວາມມານະພະຍາຍາມຂອງຫວຽດນາມ, ພິເສດແມ່ນບົດບາດຂອງກຳລັງກອງທັບ ແລະຕໍາຫຼວດໃນການໜູນຊ່ວຍ, ຄວບຄຸມພະຍາດໂຄວິດ-19; ທ່ານນາງເນັ້ນໜັກວ່າ ສປຊ ຈະຮ່ວມເດີນທາງ, ໜູນຊ່ວຍລັດຖະບານ ແລະປະຊາຊົນຫວຽດນາມ ຟື້ນຟູເສດຖະກິດ-ສັງຄົມພາຍຫຼັງພະຍາດໃຫ້ເປັນຢ່າງດີທີ່ສຸດ, ກໍ່ຄືໜູນຊ່ວຍເພື່ອຕອບສະໜອງຄວາມຮຽກຮ້ອງຕ້ອງການທີ່ກ່ຽວຂ້ອງເຖິງສາທາລະນະສຸກ, ສຸຂະພາບຂອງປະຊາຊົນ. ທ່ານນາງ Pauline Tamesis ກໍ່ຕີລາຄາສູງຕໍ່ຜົນງານທີ່ບັນລຸໄດ້ຂອງຫວຽດນາມ ໃນການເຂົ້າຮ່ວມການຮັກສາສັນຕິພາບ ສປຊ ແລະຢັ້ງຢືນວ່າ ສປຊ ໃຫ້ຄໍາໝັ້ນສັນຍາສືບຕໍ່ໜູນຊ່ວຍຫວຽດນາມ ໃນການເຄື່ອນໄຫວນີ້.
ໂດຍ: ຈາງຫງວຽນ